《徐夫人以西湖图见赠走笔谢之》
清代·姚允迪

狂沙入户春风颠，他乡度日如度年。囊琴束书了不御，羁愁忽忽心茫然。

谢君惠我图一帧，西湖万里来穷边。不知两眼困尘土，斗觉满座生云烟。

前年我亦曾游此，正值柳嫩花初妍。舣舟处处寻古胜，孤山山下重流连。

逋翁已没梅鹤老，野桃蹊杏空㛹娟。夜登湖楼更幽绝，明月恰挂山之巅。

枯桐一奏万籁息，平湖十顷波纹圆。临风举酒吸清影，乃知人世别有天。

分无仙骨难久住，惟有清梦时相牵。朅来西游真谬算，痴蚕自缚亦可怜。

春光九十过已尽，一花一草俱无缘。得归茅屋愿亦足，此身敢望栖林泉。

羡君家居山水窟，百年相对真神仙。何时暂脱尘俗累，许我来赋重游篇。

作者简介：姚允迪，字蕴生，金山人。巡道培和女，知县戴鸣球室。有《秋琴阁诗钞》。